هذا دبلوماسي مصري شغال بسويسرا .. ولما سألته عن الأوضاع قال لي شوف .. إذا جات الحكومه وقالت ياالله عييناك دبلوماسي بـ سويسرا .. فـ لا تفرح .. بل الطم وجهك ونادي احد يلطم معك .. لأنك أكلت بومبه من الحكومه .. قلت له ليش!؟ .. قال الدوله هذي غاليه جدا .. السكن غالي والأكل غالي وكل شئ نار .. ويقول انه عجز يجيب اهله معاه لأنه ما يقدر على عيشتهم هنا … ويقول انه ساكن بشقه غاليه جدا وما تستاهل .. وأغلب أموره المعيشيه مختصره بشكل كبير .. عندها نصحته انه يعيش في المدينه اللي أنا سكنت فيها في الحدود الفرنسيه لأنها لا تبعد عن جنيف الا بضع دقائق وفرق الأسعار قد يصل للنصف .. قال كان على عيني .. لكن ممنوع على الدبلوماسيين في دوله معينه أن يسكنوا في دوله أخرى حتى لو كانت على الحدود .. استعرضنا عدد من الحلول أنا وياه لكن تبيّن لي ان موضوعه صعب .. لذلك ما دريت وش ارد عليه وحسيت ان الموضوع طلع من ايدي .. في الاخير قلت له اطلب الله .. بعدين سألته عن المطاعم والمقاهي العربيه .. ووصف لنا كم مطعم على كم مقهى واعطانا بعض النصائح .. وقال ما راح تتعبون اذا بغيتوا أي شئ .. لأن العرب موجودين بكثره في هذه المدينه .. في الأخير وصل خويي .. وقفنا سيارتنا وشكرناه وراح